Pambuman Makassar 2021

Pambuman Makassar 2021 adalah sabuah kajadian ladakan bum nang tajadi di muka Gereja Katedral Makassar, Kota Makassar, Sulawesi Selatan pas tanggal 28 Marit 2021. Marga kajadian ngini, 20 urang lukaan wan 2 urang nang diduga palaku bum bunuh diri mati. Panyidikan tahadap kajadian pambuman ngini tarus balanjut. Wayah malamnya tanggal 28 Marit, Kapulri Jindaral Listyo Sigit Prabowo manyambat bahua palaku baasal matan kalumpuk Jamaah Ansharut Daulah nang taumpat dalam pambuman tahadap sabuah katidral di Jolo, Pilipina.

Kajadian ngini adalah ladakan bum panambaian di Indunisia lawan sasaran wadah paibadatan imbah rangkaian ladakan bum di Surabaya wayah tahun 2018 dahulu.

 Ladakan 

Ladakan tajadi di muka garbang masuk Garija Katedral Makassar balum lawas imbah palayanan misa Minggu Palma tuntung digawi. Maumpat pulisi, palaku mamakai sapida mutur bamara ampah parkir garija tagal dihalangi ulih patugas kaamanan. Wayah palaku balindat halangan patugas kaamanan, bum warihnya maladak.

Ladakan bum maulah babarapa jamaat garija nang tuntung manggawi misa talukaan. Ladakan ngini jua marusak kandaraan nang baandak di intangan lukasi kajadian.

 Tanggapan 

Alissa Qotrunnada, anak bibinian panuhanya bakas parisidin wan aktipis dimukrasi Abdurrahman Wahid umpat babilasungkawa wan manaat karas sarangan ngitu sabagai "luka bangsa". Mantari Agama Yaqut Cholil Qoumas jua manaat sarangan ngitu. Nahdlatul Ulama manaat sarangan ngitu, manyambat bahua apa haja nang marusak karakatan susial kada suah dibujurakan. Amnesty International manaat sarangan ngitu sabagai "panyambatan tahadap parinsip-parinsip hak asasi manusia". Wali kuta Danny Pomanto manyuruh masarakat gasan ampih mambagiakan putu wan rakaman pidiu ladakan ngitu. Inya barancana gasan mandatangi tampat kajadian wan manalipun pandita garija gasan mamastiakan kadada kurban matan jamaat garija. Persekutuan Gereja Indonesia (PGI) manyuruh masarakat gasan batanang wan mamarcayai bubuhan bawinang gasan manyalidiki sarangan ngitu, sambil jua manangati urang gasan ampih mambagiakan gambar sarangan ngitu. Wakil parisidin Indunisia Ma'ruf Amin mandasak pulisi gasan manyalidiki sarangan ngitu salakasnya. Parisidin Joko Widodo jua manaat karas sarangan ngitu.

 Catatan batis 
</ref>